अविश्वसनीय रहा फाइनल मुकाबला : क्वितोवा  
रविवार को खेले गए फाइनल मुकाबले में क्वितोवा ने बेलारूस की विक्टोरिया अजारेंका को 7-5, 4-6, 6-3 से हरा दिया।
मौजूदा सत्र में विम्बलडन ग्रैंड स्लैम जीतकर रातोरात सुर्खियां बटोरने वाली चेक गणराज्य की महिला टेनिस खिलाड़ी पेत्रा क्वितोवा ने डब्ल्यूटीए चैम्पियनशिप के फाइनल मुकाबले को अश्विसनीय बताया है।  'डब्ल्यूटीए' की आधिकारिक वेबसाइट के मुताबिक, रविवार को खेले गए फाइनल मुकाबले में क्वितोवा ने बेलारूस की विक्टोरिया अजारेंका को 7-5, 4-6, 6-3 से हरा दिया।  जीत के बाद क्वितोवा ने कहा, "फाइनल मुकाबला अविश्वसनीय रहा। हम दोनों में वास्तव में जबर्दस्त टक्कर हुई। प्रत्येक गेम और प्रत्येक सेट बेहद करीबी रहा। शायद मैं बेहतर खेल कर इस मुकाबले में अंक अर्जित करने में कामयाब रही। हम दोनों ने इस्तांबुल में आज अपना सर्वश्रेष्ठ प्रदर्शन किया। वैसे भी यह फाइनल मुकाबला था।"  उल्लेखनीय है कि इस खिताब के जीतने के बाद क्वितोवा डब्ल्यूटीए द्वारा सोमवार को जारी ताजा एकल विश्व वरीयता क्रम में तीसरे से दूसरे स्थान पर पहुंच गई हैं।